Thrond Sjursen Haukenæs

Thrond Sjursen Haukenæs (født 4. mars 1840 på Granvin i Hardanger, død 14. november 1922 samme sted) var folkeminnesamler og en svært flittig forfatter, forlegger og kolportør av egne verker. Han kom fra gården Haukanes nær fjorden mellom Granvin og Folkedal.
Haukenæs startet som sauegjeter, og var deretter i flere år med på sildefiske, mens han innimellom reiste rundt som kolportør av bøker. Etter at han i 1871 giftet seg med Krist Gjertsdotter Aalvik (f. 1849) fra Vikør slo han seg ned som handelsmann på Eide i Granvin. Forretningen startet han sammen med kameraten, Rikoll Eide. Haukenæs ble deretter bestyrer av Gravens Forbrugsforening, hvor forretningen til sist ble utvidet med poståpneri, skysstasjon og hotell. Foreningen fikk økonomsike problemer. Haukenæs overtok da forretningen til den bokførte verdi, og fortsatte driften i privat regi.


== Folkeminnesamleren ==
Etter å ha møtt Peter Chr. Asbjørnsen under samlingsferden til Hardanger sommeren 1870, slo også Haukenæs inn på å samle folkeminner rundt om i distriktet. I 1882 skrev han en oppfordring i flere Vestlandsaviser om å få folk i «Harddanger, Voss og tilstøtende bygdelag» til å sende ham manuskriptsamlinger med muntlig tradisjonsstoff.
I 1883 gikk forretningene hans konkurs, og han tapte samtidig hele sitt store privatbibliotek. Kombinasjonen av materiell nød og dårlige utsikter gjorde at Haukenæs like godt slo inn på det han hadde mest lyst til, nemlig å dyrke sin nye hobby, innsamling og utgivelser av folkeminner. Haukenæs viste seg uhyre produktiv, men stolte ikke på egne ortografiske ferdigheter, og søkte hjelp hos den mer skrivekyndige Jon Nilsson Skaar fra Botnen innerst i Fyksesundet. Mot betaling hjalp Skaar ham med renskrift og ordning av stofftilfanget.
Haukenæs besøkte i 1890 den kjente folkeminnesamleren Peder Fylling på hans hjemsted i Skodje. Reiseskildringen fra turen ble trykket i Sunnmørsposten


== Forfatteren og utgiveren ==
Gjennom en hel serie bøker gjenga Haukenæs opplysninger om natur, folkeliv og folketro i Hardanger, Sunnhordland og Voss. Han skrev også en selvbiografi. Opplagene var ganske små, og enkelte uhell, med et par bokkasser som ble flammenes rov under en brann i Granvin i 1885 og en større boksending som gikk ned med dampskipet «Ole Bull», etter forlis utenfor Volda i 1888, har ført til at flere av Haukenæs sine boktitler er svært sjeldne og vanskelig å få tak i.
Haukenæs gjorde det godt som forfatter og 17. mai 1899 kunne han og familien flytte inn i sitt nye, vakre hjem Solbakken på Eide i Granvin, oppkalt etter Bjørnstjerne Bjørnsons bonderoman om Synnøve Solbakken. Året etter fylte han 60 år, og da hadde han på 16 år rukket å skrive ikke mindre enn 30 bøker.


== Referanser ==


== Biografisk skisse ==
Nanna Ebbing: Th. S. Haukenæs. Kultur-skattegraveren fra Hardanger. 1961.


== Noen avisartikler ==
«Om en Jernbane fra Voss til Ejde i Graven». Vossingen 1872.
«Telegraf fra Voss til Ejde i Graven». Vossingen 1873.
«Merkelige Kirker i Bergen under Katolicismen». Hardangeren 1875.
«Ein Tur til Vøringsfossen». (Føljetong). Søndre Bergenhus Folkeblad 1878.
«Historiske Notiser og Bygdefortællinger fra Graven». Søndre Bergenhus Folkeblad 1879.


== Bibliografi ==
Natur, Folkeliv og Folketro i Hardanger, Voss og Søndhordland. I: Eidsfjord. Bergen 1884. II: Graven. Bergen 1885. III: Ulvik. Bergen 1885. IV: Voss. Bergen 1887. V: Vikør. Bergen 1888. VI: Kvindeherred. Bergen 188?. VII: Ullensvang. Bergen 1891. VIII: Strandebarm. Bergen 1894. IX: Hålandsdalen. Bergen 189?. X: Røldal. Bergen 1891. XI: Gammelt og nyt fra Voss og Vossestranden. Bergen 1896.
Livsskildring eller fødebygd, slegt og selvbiografi. (Med forfatterens portræt). Granvin 1889.
Reiseskildringer fra Norges natur og folkeliv. I: Sogn og Fjordane, Møre og Romsdal og Trøndelag. Granvin 1890. II: Telemark. Granvin 1892. III: Austlandet.  Granvin 1892. IV: Vestlandet. Granvin 1893. V: Trøndelagen og Østlandet. Granvin 1893.
Ullensvang-boka. Granvin 1891.
Strandebarm, Hålandsdalen og Røldal. Granvin 1894.
Lys og mørke.Skildringer fra det norske folkeliv. Nergen 1898.
Midnatsolens rige. Skildringer af naturen, folkelivet og historien i Nordlands, Tromsøs og Finmarkens amter. Bergen 1899.
Norsk Eventyrskat. 2. del. Granvin 1903.
Granvins Saga. Granvin 1904.
Reiseminder fra bygd og by. Granvin 1905.
Bondeliv og bondeslegter fra ældre og nyere tider. I: Haukenæsslegtens saga. Granvin 1908.
Granvins Saga II. Granvins Saga III. Av mit Liv og min Tid. Bergen 1915.